დაკარგული სამყარო: იურული პარკი

„იურული პარკი: დაკარგული სამყარო“ () — 1997 წლის ამერიკული სამეცნიერო ფანტასტიკური ფილმი, რიგით მეორე ფილმი „იურული პარკის“ სერიიდან და 1993 წელს გამოსული „იურული პარკის“ პირდაპირი გაგრძელება, რომლის რეჟისორია სტივენ სპილბერგი, პროდიუსერები არიან გერალდ მოლენი და კოლინ უილსონი, სცენარი ეკუთვნის დევიდ კეპს. დაფუძნებულია მაიკლ კრაიტონის 1995 წლის რომანზე „დაკარგული სამყარო“. ფილმში იან მალკოლმის როლით ბრუნდება მსახიობი ჯეფ გოლდბლუმი — ქაოსის თეორიტიკოსი და ექსცენტრიული მათემატიკოსი, რომელიც ხელმძღვანელობს ჯგუფს, რომელშიც შედიან: ჯულიანა მური, პიტ პოსტლეთუეიტი, არლის ჰაუარდი, ვინს ვონი და ვანესა ლი ჩესტერი. გოლდბლუმი ერთადერთი მსახიობია პირველი ფილმიდან, რომელიც ბრუნდება როგორც მთავარი როლის შემსრულებელი. ფილმში კამეო როლი აქვს რიჩარდ ატენბოროს (ჯონ ჰემონდი), ხოლო მოკლე როლები ჰხვდათ წილად ჯოსეფ მაცელოს და არიანა რიჩარდს.

ფილმის სიუჟეტი მიმდინარეობს წინა სერიის მოვლენებიდან ოთხი წლის შემდეგ, რომლის ცენტრშია კოსტა-რიკის გამოგონილი კუნძული ისლა-სორნა, სადაც ჯონ ჰემონდის კომპანია InGen-ის მიერ კლონირებული დინოზავრები თავისუფლად დათარეშობენ. მას შემდეგ, რაც ჰემონდი გაიგებს, რომ მისი ძმისშვილი, რომელიც კონტროლს იღებს InGen-ზე, აპირებს შეიპყროს კუნძულზე მყოფი დინოზავრები და წამოიყვანოს ისინი მატერიკზე, იგი იან მალკოლმის ხელმძღვანელობით აგზავნის ექსპედიციას კუნძულზე. თავდაპირველად ეს ორი ჯგუფი ერთმანეთს უპირისპირდება, თუმცა შემდეგ გადარჩენის მიზნით ერთიანდება.

ორიგინალი წიგნის გამოშვებისა და პირველი ფილმის წარმატების შემდეგ, კრაიტონმა, ფანების დაჟინებული თხოვნით დაწერა პირველი წიგნის გაგრძელება „დაკარგული სამყარო“, რომელიც გამოსცა 1995 წელს. ფილმის გადაღებები დაიწყო 1996 წლის 5 სექტემბერს და ძირითადად მიმდინარეობდა კალიფორნიაში, ისევე როგორც ჰავაის კუძულ კაუაიზე, სადაც პირველი ფილმი იქნა გადაღებული. შემდეგში გადაღებებმა გადაინაცვლა Universal Studios Hollywood-ის სტუდიაში. პრემიერა შედგა 1997 წლის 19 მაისს Cineplex Odeon-ის თეატრში, იუნივერსალ-სიტში, კალიფორნიის შტატში. 2000 წლის 10 ოქტომბერს გამოიცა DVD ვერსია, რომელსაც თან ახლდა ფილმის წინა ნაწილი.

ფილმმა მიიღო შერეული შეფასებები კინო კრიტიკოსებისგან. პროექტი ნომინირებული იქნა სხვადასხვა დაჯილდოების ცერემონიალზე. საერთო განხილვების საიტ Rotten Tomatoes-ზე მთლიანი რეიტინგი შეადგენს 53%. ფილმს დიდი ფინანსური წარმატება ჰხვდა წილად, რომლის შემოსავალმა 618.6 მილიონი დოლარი შეადგინა. 2011 წლის 18 ივლისს გამოვიდა გაგრძელება „იურული პარკი III“.

რესურსები ინტერნეტში







სქოლიო

კატეგორია:იურული პარკი
კატეგორია:1997 წლის ფილმები
კატეგორია:ინგლისურენოვანი ფილმები
კატეგორია:1990-იანი წლების სათავგადასავლო ფილმები
კატეგორია:1990-იანი წლების სამეცნიერო ფანტასტიკური ფილმები
კატეგორია:ამერიკული ფილმები
კატეგორია:ამერიკული სათავგადასავლო ფილმები
კატეგორია:ამერიკული სამეცნიერო ფანტასტიკური ფილმები
კატეგორია:ფილმები დინოზავრების შესახებ
კატეგორია:მაიკლ კრაიტონის ნამუშევრებზე დაფუძნებული ფილმები
კატეგორია:სამეცნიერო ფანტასტიკური სათავგადასავლო ფილმები
კატეგორია:Amblin Entertainment-ის ფილმები
კატეგორია:Universal Pictures-ის ფილმები
კატეგორია:სტივენ სპილბერგის ფილმები